32011R0812
L 208/1
SLUŽBENI LIST EUROPSKE UNIJE
10.08.2011.
UREDBA KOMISIJE (EU) br. 812/2011
od 10. kolovoza 2011.
o izmjeni Priloga III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka pesticida za dimetomorf, fluopikolid, mandipropamid, metrafenon, nikotin i spirotetramat u ili na određenim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),
budući da:
(1)
Maksimalne razine ostataka pesticida (MRO) za dimetomorf, fluopikolid, mandipropamid, metrafenon, nikotin i spirotetramat određene su u dijelu A Priloga III. Uredbi (EZ) br. 396/2005.
(2)
U skladu s Direktivom Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (2), u kontekstu postupka za odobrenje uporabe sredstava za zaštitu bilja koji sadrže aktivnu tvar mandipropamid na hmelju, na temelju članka 6. stavka 1. Uredbe (EZ) br. 396/2005 podnesen je zahtjev za izmjenu postojećih MRO-a.
(3)
Što se tiče dimetomorfa, navedeni je zahtjev podnesen u vezi s uporabom kod jagoda i matovilca. Za fluopikolid, navedeni je zahtjev podnesen za uporabu kod luka, rajčice, tikvenjača (s jestivom korom), kupusnjača koje cvjetaju, kupusnjača glavatica, korabice, zelene salate i poriluka.
(4)
U skladu s člankom 6. stavcima 2. i 4. Uredbe (EZ) br. 396/2005, podnesen je zahtjev za uporabu metrafenona pri uzgoju grožđa za vino i stolnoga grožđa. Odobrena uporaba metrafenona kod uzgoja vinskoga grožđa i stolnoga grožđa u Sjedinjenim Državama dovodi do viših ostataka pesticida od onih navedenih u Prilogu III. Uredbi (EZ) br. 396/2005. Kako bi se izbjegle trgovinske prepreke pri uvozu grožđa za vino i stolnoga grožđa, potrebne su više vrijednosti za maksimalne razine ostataka pesticida. Izbjegavanje trgovinskih prepreka je također u skladu s ciljevima Sporazuma između Europske zajednice i Sjedinjenih Američkih Država o trgovini vinom (3), kako je navedeno u članku 1. tog Sporazuma.
(5)
U skladu s člankom 8. Uredbe (EZ) br. 396/2005, te su zahtjeve ocijenile države članice na koje se navedeno odnosi, nakon čega su Komisiji proslijedile sastavljena izvješća o ocjeni.
(6)
Što se tiče nikotina, Komisija je od subjekata u poslovanju s hranom dobila informaciju koja pokazuje prisutnost nikotina u čaju, biljnim infuzijama, začinima, šipku i svježem začinskom bilju, a koja vodi prema višim razinama ostataka pesticida od utvrđenih maksimalnih razina od 01 mg/kg, utvrđenih u toj Uredbi.
(7)
Europska agencija za sigurnost hrane, dalje u tekstu „Agencija”, ocijenila je zahtjeve i izvještaje o procijeni dimetomorfa, fluopikolida, mandipropamida i metrafenona, uz poseban pregled rizika za potrošača i, prema potrebi, za životinje, te je sastavila obrazloženo mišljenje o predloženim MRO-ima (4). Agencija je procijenila dostupne podatke za nikotin dobivene tijekom razdoblja nadzora te je sastavila obrazloženo mišljenje o utvrđivanju privremenih MRO-a u dotičnim proizvodima (5). Svoja je mišljenja proslijedila Komisiji i državama članicama te ih stavila na raspolaganje javnosti.
(8)
Agencija je u svom obrazloženom mišljenju zaključila da je udovoljeno svim zahtjevima u vezi s podacima te da su izmjene u postojećim MRO-ima koje su zatražili podnositelji zahtjeva prihvatljive za sigurnost potrošača na temelju procjene izloženosti potrošača za 27 posebnih europskih potrošačkih grupa. Agencija je uzela u obzir najnovije informacije o toksikološkim svojstvima tvari. Ni doživotna izloženost navedenim tvarima kroz potrošnju sve hrane koja bi mogla sadržavati navedene tvari niti kratkoročna izloženost kao posljedica ekstremne potrošnje odgovarajućih usjeva nije ukazala na postojanje rizika da je premašen prihvatljivi dnevni unos (ADI) ili akutna referentna doza (ARfD).
(9)
Agencija je zaključila da su MRO-i za fluopikolid u luku, rajčicama, tikvenjačama (jestiva kora), cvatnim kupusnjačama, glavatom kupusu i kelju pupčaru već utvrđeni na razinama koje obuhvaćaju trenutne odobrene uporabe.
(10)
Na temelju obrazloženih mišljenja Agencije te uzimajući u obzir čimbenike primjenljive na razmatrani predmet, predložene izmjene MRO-a udovoljavaju zahtjevima članka 14. stavka 2. Uredbe (EZ) br. 396/2005.
(11)
Što se tiče spirotetramata, Komisija Codexa Alimentariusa usvojila je CXL-ove (6). Navedene bi CXL-ove trebalo uključiti u Uredbu (EZ) br. 396/2005 kao MRO-e, osim onih CXL-ova koji nisu sigurni za skupinu europskih potrošača te za koje je Unija CAC-u izrazila svoju suzdržanost.
(12)
Uredbu (EZ) br. 396/2005 bi stoga trebalo na odgovarajući način izmijeniti.
(13)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a ni Europski parlament niti Vijeće im se nisu usprotivili,
DONIJELA JE OVU UREDBU:
Članak 1.
Prilog III. Uredbi (EZ) br. 396/2005 mijenja se u skladu s Prilogom ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 10. kolovoza 2011.